Diari Oficial de la Generalitat Valenciana


Sumari del DOGV 9887, del 08-07-2024 (2024/5989)

RESOLUCIÓ de 23 de maig de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic del Pla de mobilitat urbana sostenible dels Poblets. Expedient 41/9426-LNR.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9887

Data del DOGV
:   08-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5989


Data del document
:   23-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 23 de maig de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic del Pla de mobilitat urbana sostenible dels Poblets. Expedient 41/6385-LMV. [2024/5989]  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 41/5234-SOP, els Poblets (Alacant).  
  
«Informe ambiental i territorial estratègic  
Objecte: Pla de mobilitat urbana sostenible dels Poblets  
Tràmit: avaluació ambiental estratègica del pla  
Promotor: Ajuntament dels Poblets  
Autoritat substantiva: Ajuntament dels Poblets  
Ubicació: els Poblets (Alacant)  
Núm. expedient: 041/6656-VFR  
  
La Comissió d'Avaluació Ambiental, en la sessió del 17 de febrer de 2022, va adoptar el següent:  
Acord  
Vista la proposta d'informe ambiental i territorial estratègic del Pla de mobilitat urbana sostenible dels Poblets, en els termes següents:  
  
A. Fonaments pels quals se sotmet el pla a avaluació ambiental estratègica  
L'avaluació ambiental estratègica és l'instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
  
La Llei 21/2013, de 9 de desembre, d'avaluació ambiental, establix en l'article 6 quins plans i programes, així com les modificacions d'estos, estan sotmesos a avaluació ambiental estratègica d'acord amb els procediments establits en la legislació d'avaluació ambiental.  
  
D'acord amb el que estipula l'article 46.3 de la LOTUP, l'òrgan ambiental determinarà si un pla o programa ha de ser objecte d'avaluació ambiental i territorial estratègica simplificada o ordinària, en els supòsits que s'hi preveuen i segons els criteris establits en l'annex VIII de la llei; tot això amb la consulta prèvia a les administracions públiques afectades i d'acord amb les fases de la tramitació exposades en l'article 49.  
En este context, l'avaluació ambiental estratègica resulta aplicable als plans de mobilitat.  
Atés que la data de sol·licitud és anterior a l'entrada en vigor de la vigent LOTUP, els articles referits a la Llei 5/2014 s'entendran mutatis mutandis dels corresponents en l'actual Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
La Subdirecció General d'Avaluació Ambiental comunica l'obertura de l'expedient (exp. 041/0663-ENZ) el 19 de juliol de 2021.  
B. Document inicial estratègic  
B.1. Documentació aportada  
En data 12 de maig de 2021 va tindre entrada, en el Servici d'Avaluació Ambiental Estratègica, la sol·licitud de l'Ajuntament dels Poblets per a iniciar el procés d'avaluació ambiental i territorial estratègica de l'esborrany del Pla de mobilitat urbana sostenible (PMUS) d'este municipi.  
La documentació aportada s'ajusta al que establix l'article 50 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP).  
La documentació queda constituïda pels documents següents:  
1. Document inicial estratègic (DIE), 10 pàgines digitalitzades.  
2. Esborrany del Pla de mobilitat urbana sostenible, 165 pàgines digitalitzades  
La documentació acompanya l'oportuna sol·licitud en registre telemàtic i certificat d'acord plenari de la corporació de sol·licitud d'inici del procediment d'avaluació ambiental i territorial estratègica.  
  
La redacció del PMUS dels Poblets s'ha desenvolupat seguint el contingut següent:  
Document 1: memòria:  
1. Introducció  
2. Anàlisi de la situació de partida  
2.1. Marc territorial i àmbit de l'estudi  
2.2. Enquesta de mobilitat  
2.3. Mobilitat per als vianants  
2.4. Mobilitat amb bicicleta  
2.5. Mobilitat en transport públic  
2.6. Mobilitat amb vehicle privat  
2.7. Taxi  
2.8. Estacionaments 8: en via pública o en superfície (vegeu figura 72 - pàgina 73/165)  
2.9. Distribució urbana de les mercaderies  
2.10. Tecnologies aplicades a la mobilitat  
2.11. Mobilitat de les persones amb mobilitat reduïda (PMR)  
2.12. Seguretat vies  
3. Diagnòstic de la mobilitat (pàgina 84/165)  
3.1. Diagnòstic territorial i urbanístic (pàgina 84 PMUS)  
3.2. Diagnòstic socioeconòmic  
3.3. Diagnòstic del sistema viari i de la mobilitat en vehicle privat (85/165)  
3.4. Diagnòstic de la mobilitat per als vianants  
3.5. Diagnòstic de la mobilitat ciclista  
3.6. Diagnòstic de la mobilitat en transport públic  
3.7. Diagnòstic del sistema d'estacionament  
3.8. Diagnòstic de la distribució urbana de càrrega i descàrrega de mercaderies  
3.9. Diagnòstic d'aspectes mediambientals i externalitats  
4. Participació ciutadana  
4.1. Enquesta de mobilitat  
5. Escenaris considerats: curt (fins a 2 anys); mitjà (de 2 a 4 anys); llarg termini (de 4 a 8 anys)  
6. Estratègies i propostes d'actuació.  
6.1. Estratègies d'actuació: mobilitat a peu, en bicicleta, en transport públic, en vehicle privat en integració de les anteriors  
6.2. Propostes d'actuació: en total són 19 propostes que es corresponen amb intervenció per als vianants, accessibilitat per a persones amb mobilitat reduïda, conversions en zona de vianants, creació de places de pàrquing, senyalització d'itineraris ciclistes, carrils bici distingint entre calçada compartida o no, implantació de zones 30, projecció de rotondes, urbanització de la travessia de la carretera de les Marines amb reordenació del carril bici, millores en el transport públic, xarxa de càrrega elèctrica de vehicles, execució d'un aparcament ordenat per a accés al domini públic marítim terrestre.  
7. Programació de les propostes  
Per a cada una de les propostes s'indica la previsió de la seua execució en curt, mitjà i llarg termini.  
8. Indicadors de seguiment  
Finalment, es mostren els indicadors de seguiment del nivell d'avanç de les propostes anteriors  
Document núm. 2: consta de 6 plans.  
B.2. Informació territorial  
El municipi dels Poblets està situat a la província d'Alacant, a la comarca de la Marina Alta.  
Té un terme municipal de 367,1681 ha amb un front costaner de 918 metres i a només 13 metres sobre el nivell del mar. Està flanquejat pel riu Girona.  
Té 2.714 habitants (2020). Disposa de tres nuclis tradicionals: Setla, Mirarrosa i Miraflor, i d'un fort nucli residencial de 2a residència.  
  
El seu terme municipal limita amb els municipis de Dénia i el Verger.  
Respecte a les vies d'accés i mobilitat interna, la població dels Poblets té la seua comunicació a través de les carreteres CV-723 al Sud, al voltant del nucli urbà o nuclis històrics de la població, i CV-730 o carretera de les Marines al Nord pel litoral, que actualment constituïxen eixos artificials vertebradors del territori juntament amb dos vies més de comunicació, transversals, el camí Guadiana i el camí Marjaletes.  
  
B.3. Planificació vigent  
El planejament urbanístic dels Poblets es troba regulat mitjançant les normes subsidiàries (NS) de tipus B, aprovades el 10 d'agost de 1989 per la Comissió Territorial d'Urbanisme d'Alacant, i els seus 8 plans parcials amb ús residencial.  
El pla classifica un extens sòl urbà dividit en subzones, entre les quals destaquen les dels nuclis històrics on s'emplaça i desenvolupa la població amb ús d'habitatge permanent, i fins a quasi 1.000.000 m² de sòl urbà de 2a residència i altres 1.000.000 m² en 8 plans parcials d'ús residencial.  
La resta es classifica com a sòl no urbanitzable. Trobem tot el sòl desenvolupat, però la urbanització pendent i alguns trams del sistema viari.  
B.4. Objectius del Pla de mobilitat  
Venen expressament indicats en la pàgina 3/10 del document inicial estratègic:  
1) Assegurar i potenciar que el vianant continue sent el principal protagonista de la mobilitat en la població.  
2) Consolidar i afavorir l'expansió de la bicicleta com a mode de transport general i quotidià dels ciutadans.  
3) Revisar i redefinir una jerarquia viària en la població que permeta una millor ordenació dels fluxos de trànsit per esta, de manera que el centre deixe de ser un itinerari de pas i recupere el seu caràcter de punt de trobada essencial de la població i els ciutadans.  
4) Organitzar l'espai destinat a l'estacionament en superfície.  
5) Millorar la seguretat viària.  
6) Implementació dels plans de mobilitat en els nuclis principals.  
  
Presenta les alternatives segons un escenari tendencial, escenari 1 i escenari 2b  
Propostes del PMUS  
Per a la consecució dels objectius, s'han redactat 19 propostes.  
Es resumixen en la taula número 1, pàgina 6/10 del document inicial estratègic:  
  
Número de proposta Denominació Programació temporal  
1 Conversió en zona de vianants del carrer Major del nucli de Setla Curt termini  
2 Pla d'accessibilitat de persones amb mobilitat reduïda Mitjà termini  
3 Conversió en zona de vianants del c/ Sant Josep i el c/ Trinquet fins a la Casa de Cultura a Miraflor Mitjà termini  
4 Obertura de la plaça del Trinquet per a pàrquing annex a l'actuació del c/ Sant Josep i travessia per als vianants c/ Sant Josep al nord Curt termini  
5 Conversió en zona de vianants del nucli Mirarrosa Llarg termini  
6 Conversió en zona de vianants del c/ del Mar Curt termini  
7 Tram eix per als vianants entre el camí Secanets i el camí Real de Gandia Llarg termini  
8 Conversió en zona de vianants en l'entorn del centre de Primària, c/ Joanot Martorell, carrer Raconet i carrer 4, pda. Revoltes Llarg termini  
9 Via verda marge esquerre riu Girona des del poliesportiu municipal fins a la carretera de les Marines Curt termini  
10 Carril bici elevat en l'eix per als vianants en el tram existent de l'eix entre el camí Guadina i el camí Secanets, camí Real de Gandia - DPMT Mitjà termini  
11 Implantació d'un sistema de bicicleta pública potencialment compatible amb el dels municipis confrontants Mitjà termini  
12 Instal·lació d'aparcaments per a bicicletes particulars Mitjà termini  
13 Senyalització d'itineraris ciclistes Curt, mitjà i llarg termini  
14 Implantació de zona 30 Curt termini  
15 Projecció de 3 rotondes en la carretera de les Marines Mitjà termini  
16 Urbanització de la travessia de la carretera de les Marines amb reordenació del carril bici Llarg termini  
17 Millora del transport públic Mitjà termini  
18 Instal·lació d'una xarxa de càrrega elèctrica per a vehicles elèctrics Mitjà termini  
19 En matèria d'aparcament, aparcament entre el carrer 5 i 6 de la pda. Platja Almadrava. Llarg termini  
  
  
Per a cada proposta, s'hi adjunta una estimació pressupostària.  
C. Possibles efectes sobre el medi ambient  
En la pàgina 9/10 del document inicial estratègic s'indica que:  
«La proposta del pla ja s'ha dit en el punt anterior. Es realitza sobre sòl urbà, urbanitzable amb ordenació detallada i urbanitzat, així com sobre xarxa primària viària, per la qual cosa el territori sobre el qual s'actua no es troba degradat i la seua situació és bona respecte del medi ambient.  
Pel que fa a la via verda del corredor fluvial del Girona, en el seu marge esquerre, amb una profunditat mitjana de 25 m, les contínues avingudes del riu Girona, l'erosió i els processos de desestabilització de talussos dels seus màrgens han fet que, amb el pas del temps, a banda de perdre's la servitud del domini públic hidràulic, la situació no siga bona. Pel que fa al medi ambient, únicament ens trobem en una situació de risc en l'àmbit del corredor fluvial del riu Girona per on es proposa la via verda, com a via per a bicicletes i vianants.»  
Es continua argumentant que «amb el PMUS i amb la implantació de les sendes per als vianants i vies per a bicicletes i vianants disminuiran els moviments interns dins del terme municipal, per la qual cosa molt probablement disminuirà el trànsit de vehicles propis en els moviments interns. Per contra, els desplaçaments a altres municipis i de treball fora del terme no disminuiran l'ús dels vehicles propis, encara que en conjunt el benefici és clar, en concret per al terme municipal.  
  
D'altra banda, la via per a bicicletes i vianants pel marge esquerre del riu Girona des del poliesportiu fins a la carretera de les Marines crearà un corredor fluvial pel Girona, que és un dels objectius del Pativel, recuperarà la servitud del domini públic hidràulic i estabilitzarà els màrgens del riu Girona per a evitar l'erosió i la desestabilització.»  
  
El PMUS inclou 35 indicadors de seguiment per al nivell d'avanç de les propostes anteriors. Els indicadors estan agrupats en funció de la categoria de la proposta plantejada (pàgines 153 i 154/165): sobre la intervenció per als vianants, sobre l'ús de la bicicleta, sobre el programa de seguretat viària, sobre la millora del transport públic i aquells relacionats amb altres propostes o programes.  
D'eixos 35 indicadors, cap fa referència directa a variables estrictament mediambientals relacionades estrictament amb volum o unitats de gasos contaminants, emissions, petjada de carboni o nivell sonor produït pel trànsit. No obstant això, pel tipus de propostes, que després esmentarem, no s'espera cap increment.  
D. Consultes realitzades  
El Servici d'Avaluació Ambiental Estratègica, dins de la direcció general amb competències en avaluació ambiental, i d'acord amb l'article 53.1 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, ha sotmés a consulta, en la seua condició d'administracions públiques afectades:  
  
Administració consultada Consulta Informe  
Conselleria de Política Territorial, Obres Públiques i Mobilitat  
Direcció General d'Obres Públiques, Transport i Mobilitat Sostenible  
Subdirecció General de Mobilitat  
Servici de Mobilitat Urbana 20.07.2021 10.02.2022  
Conselleria de Política Territorial, Obres Públiques i Mobilitat  
Direcció General d'Obres Públiques, Transport i Mobilitat Sostenible  
Subdirecció General de Mobilitat  
Servici de Planificació 20.07.2021 09.02.2022  
Conselleria de Política Territorial, Obres Públiques i Mobilitat  
Direcció General de Política Territorial i Paisatge  
Servici Gestió Territorial (Patricova)  
Servici d'Infraestructura Verda i Paisatge 20.07.2021 14.09.2021  
06.09.2021  
Conselleria d'Agricultura, Desenvolupament Rural, Emergència Climàtica i Transició Ecològica. Subdirecció General del Canvi Climàtic i Qualitat Ambiental Servici de Lluita contra el Canvi Climàtic i Protecció de l'Atmosfera 20.07.2021 12.08.2021  
Confederació Hidrogràfica Xúquer 19.07.2021 14.12.2021  
Xarxa de Carreteres de l'Estat - Alacant 20.07.2021 09.08.2021  
Ajuntament de Dénia 19.07.2021 18.10.2021  
Ajuntament del Verger 19.07.2021 13.10.2021  
  
  
Nota: Els informes rebuts es publicaran en la pàgina web https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica  
  
E. Identificació dels possibles efectes sobre el medi ambient  
Conceptualment, els plans de mobilitat urbana sostenible són l'instrument adequat per a respondre a les necessitats de mobilitat de persones i mercaderies en l'entorn urbà i reduir l'impacte negatiu del sistema de transport en l'economia, la societat i el medi ambient. Esta mobilitat sostenible també ha de tindre com a objectiu l'accessibilitat universal, és a dir, facilitar l'accés de la població a béns, servicis i llocs de treball.  
  
La consecució d'estos objectius generals es du a terme actuant, fonamentalment, sobre dos àmbits:  
-Un nou equilibri dels mitjans de transport, apostant, fonamentalment, per aquells de major eficàcia ambiental i social: transport públic davant del privat i mitjans de transport no motoritzat. Aconseguir este objectiu requerix tant mesures d'estímul cap als nous modes de transport com mesures dissuasives. Per a això, haurà d'actuar-se sobre aspectes estructurals (infraestructures necessàries) i de regulació urbanística (tipologia edificatòria, relació espais públics/privats, estàndards d'aparcaments per a diferents mitjans de transport).  
  
-La planificació urbana i el model de ciutat, per a disminuir la necessitat de mobilitat urbana tant pel que fa a la necessitat com a la longitud dels desplaçaments.  
Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal que prioritze els mitjans més sostenibles i la reducció de la necessitat de desplaçaments tant en nombre com en distància, que propicien l'adquisició d'hàbits saludables (caminar i desplaçar-se en bicicleta) i que, alhora, contribuïsquen a disminuir les emissions originades pel sector del transport, com ara les referides a emissions de gasos d'efecte d'hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.  
En este sentit s'expressa l'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius indicats en el punt anterior anirà acompanyada dels indicadors que es consideren rellevants en relació amb el volum total de desplaçaments i la seua distribució modal, i es particularitzaran els nivells associats de consum energètic, ocupació de l'espai públic, emissions sonores i atmosfèriques, i d'efecte d'hivernacle. L'evolució d'estos últims paràmetres tendirà a la reducció progressiva d'acord amb els ritmes i els límits que establisca la normativa en relació amb el desenvolupament de les polítiques energètiques i mediambientals».  
Tenint en compte els criteris anteriors, es fa l'avaluació ambiental estratègica del PMUS dels Poblets en funció de les propostes realitzades partint de la consideració, tal com recull la documentació aportada, que les propostes es plantegen exclusivament en sòl urbà, urbanitzable amb ordenació detallada i urbanitzat, així com sobre xarxa primària viària.  
  
El PMUS dels Poblets atén el que, quant a competències administratives, establix l'article 3.2 de la Llei 6/2011, de mobilitat de la Comunitat Valenciana, per la qual cosa l'avaluació ambiental estratègica d'este es farà sobre les propostes que siguen de competència municipal.  
  
Les següents consideracions legals i ambientals es poden veure en els informes rebuts, que descrivim:  
Mobilitat Urbana  
L'Informe, de 10.02.2022, del Servici de Mobilitat Urbana, conclou destacant que el pla no reunix la qualitat tècnica adequada, ja que indica una sèrie de mancances tècniques, les quals, atesa la seua importància, motiven que l'esborrany de PMUS presentat ha de corregir-se i ampliar-se segons el que s'expressa al llarg de l'informe (14 fulls numerats), i que, a més, pot requerir treballs de camp complementaris.  
Planificació  
L'Informe, de 09.02.2022, del Servici de Planificació, realitza dos conclusions:  
1. Quant als efectes significatius que puga tindre el pla en l'àmbit de la planificació viària, les propostes 15 i 16 afecten la carretera CV-730, la titularitat de la qual correspon a la Diputació.  
2. Haurà d'estudiar-se la possibilitat de connectar la cicloruta CR7289 amb la CR-730 i la continuïtat de la Via Verda de Dénia en el terme municipal dels Poblets. Haurà de sol·licitar-se informe a la Diputació Provincial d'Alacant respecte a l'afecció a vies de la seua titularitat. De manera global, haurà de tindre's en compte la normativa sectorial vigent en la matèria.  
Demarcació de Carreteres de l'Estat a Alacant  
L'Informe de 9 d'agost de 2021 indica que no s'aprecia afecció a la Xarxa de Carreteres de l'Estat.  
Confederació Hidrogràfica del Xúquer - Comissaria d'Aigües  
L'Informe de 14 de desembre de 2021 conclou que:  
Prèviament a l'inici dels treballs d'explotació en zona de policia de llit públic, s'haurà de comptar amb l'autorització d'este organisme.  
  
No obstant això, atés el caràcter genèric del pla i les seues propostes, i com que l'aplicació concreta d'estes estarà sempre subjecta a la legislació sectorial que siga aplicable i, en particular, a la legislació en matèria d'aigües, en l'àmbit de les competències d'este organisme, es conclou que l'actuació que es pretén realitzar no té efectes significatius sobre el medi ambient. Tot això sense perjuí de les determinacions que, a conseqüència d'estudis més detallats o nova documentació, es puguen establir en les autoritzacions que, preceptivament, si és el cas, s'han d'obtindre d'este organisme.  
Risc d'inundació (PATRICOVA)  
L'Informe, de 13 de setembre de 2021, del Servici de Gestió Territorial, conclou que el Pla de mobilitat urbana sostenible dels Poblets (Alacant) es troba afectat per perillositat d'inundació de diferents nivells i ÉS COMPATIBLE, sempre que es complisquen les condicions finals exposades, i que són les següents:  
1. El Pla de mobilitat urbana sostenible dels Poblets està afectat per perillositat d'inundació, no obstant això, hauran de concretar-se, en els projectes que este desenvolupe, les actuacions que comporten les actuacions d'alteració de la rasant i de les seues afeccions, així com en el cas en què siguen procedents les mesures que es prevegen per a reduir els efectes de la inundabilitat. Es considera que el Pla de mobilitat serà compatible amb la normativa del PATRICOVA, sempre que s'incorpore en les actuacions que es projecten les condicions d'adequació de les infraestructures previstes en l'article 21 d'esta normativa.  
2. Quant a les actuacions previstes en el Pla de mobilitat, si s'executen de manera que continuen compatibles amb la infraestructura verda i d'impacte reduït, no es preveu que generen un increment significatiu del risc d'inundació.  
3. El criteri que, en matèria de risc d'inundació, cal considerar en el Pla de mobilitat urbana sostenible afectat per perillositat d'inundació és que els projectes d'execució derivats d'estos hauran de complir les condicions establides en l'article 21 de la normativa del PATRICOVA i obtindre l'informe preceptiu del departament competent en matèria d'inundacions.  
Infraestructura verda i paisatge  
L'Informe, de 02.09.2021, del Servici d'Infraestructura Verda i Paisatge, conclou que (pàgines 5 i 6/6):  
Sobre la base de tot això, és necessària la incorporació al PMUS d'un capítol dedicat a la infraestructura verda a escala local, que incloga:  
- una anàlisi de la infraestructura verda que permeta analitzar i valorar els efectes de les propostes i que estudie les implicacions sobre esta.  
  
- indicació explícita de quins espais i recorreguts d'actuació es consideren adequats, tant pel valor actual com pel valor potencial que tenen, per a incorporar-los a la infraestructura verda municipal, tant per ser necessaris per al manteniment de la seua estructura i funcionalitat com per les seues funcions de connexió i integració paisatgística dels espais urbans amb els elements de la infraestructura verda situats a l'exterior dels teixits urbans.  
- establiment de mesures efectives per a corregir els possibles efectes negatius generats per les propostes plantejades. S'ha de garantir, segons el cas, que les propostes i les alternatives de traçat i disseny de creació, ampliació o modificació d'infraestructures, si n'hi ha, complisquen les determinacions establides en l'Estratègia territorial de la Comunitat Valenciana (ETCV), concretament en la directriu 118, que establix els principis directors en matèria d'infraestructures de mobilitat.  
  
- indicació de determinacions que cal adoptar per al control dels elements amb incidència en la qualitat del paisatge urbà, garantint amb el disseny dels espais públics i el viari la funcionalitat de la infraestructura verda i el manteniment de les principals vistes i perspectives que el caracteritzen  
Per a fer-ho, s'ha d'incorporar tota la documentació gràfica i escrita que es considere oportuna.  
Altres consideracions:  
- es recorda que qualsevol actuació que puga estar en relació directa amb la Via del Litoral proposada des del PATIVEL ha de preveure que en l'article 17 d'este PAT s'indica que la planificació territorial i urbanística haurà d'integrar en la seua ordenació i gestió la Via del Litoral, que podrà proposar alternatives al seu traçat i establir connexions amb eixos verds de característiques semblants, i tot això d'acord amb la directriu 137 de l'ETCV. Este article indica també la necessitat de redactar un programa de paisatge com a instrument necessari per a acompanyar els projectes per a execució d'actuacions en eixe àmbit.  
  
Contaminació acústica i qualitat de l'aire  
L'Informe, de 12 d'agost de 2021, del Servici de Protecció de l'Atmosfera, conclou que el PMUS no proposa el seguiment d'indicadors de sostenibilitat ambiental de contaminants atmosfèrics ni indicadors associats a la població exposada al soroll tant diürn com nocturn, d'acord amb les referències normatives i els estudis acústics.  
  
No obstant això, el trànsit motoritzat és el causant principal, en entorns urbans, de la contaminació atmosfèrica i de les emissions de NO2 i PM, així com de la contaminació acústica.  
La reducció de l'ús del vehicle privat, així com la millora de l'eficiència dels sistemes de transports, tindrà un impacte positiu en la qualitat ambiental del municipi. Per tant, del Pla de mobilitat urbana sostenible dels Poblets no es deriven efectes significatius sobre la qualitat de l'aire i de la contaminació acústica.  
Ajuntament de Dénia  
El 15.10.2021, l'Ajuntament de Dénia emet certificat plenari en el qual aprova el dictamen emés per l'arquitecte municipal amb el contingut següent:  
«(…) Pel que fa a la rotonda número 1, l'afecció al terme municipal de Dénia es considera en principi adequada, sense perjuí dels corresponents informes sectorials que s'emeten. El PGE de Dénia i el posterior instrument d'ordenació detallada poden assumir esta rotonda sense inconvenients.  
Finalment, cal esmentar que no s'aprecia una consideració o tractament de la part de traçat de l'antiga via fèrria Gandia-Dénia, hui destinada a via verda en pràcticament tot el seu traçat en el terme de Dénia. Si bé això podria ser objecte de consideració supramunicipal (Dénia, els Poblets, el Verger, etc.).»  
F. Valoració ambiental d'acord amb els criteris de l'annex VIII de la LOTUP  
Tal com establix l'article 46 del TRLOTUP, l'òrgan ambiental haurà de determinar si un pla o la seua modificació ha de ser objecte d'una avaluació ambiental i territorial si es determina l'existència d'efectes significatius sobre el medi ambient, tenint en compte els criteris que establix en l'annex VIII, si és el cas, amb una consulta prèvia amb les administracions públiques afectades, i amb les consideracions a què es referix l'article 53 del TRLOTUP.  
És essencial destacar, com ha indicat l'ajuntament promotor en la pàgina 9/10 del DIE, que totes les actuacions es realitzen sobre sòl urbà, urbanitzable amb ordenació detallada i urbanitzat, així com sobre xarxa primària viària.  
1. Per les característiques dels plans i els programes:  
El Pla de mobilitat urbana i sostenible, segons la definició establida en els articles 9 i 10 de la Llei 6/2011, d'1 d'abril, de mobilitat de la Comunitat Valenciana, així com els articles 14 i següents de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, no podem conceptuar-lo amb un instrument urbanístic propi de la planificació territorial o urbanística, i com que el PMUS dels Poblets s'emmarca sobre sòl urbà, urbanitzable i en xarxa viària primària ja existents, per les pròpies característiques i objecte del PMUS, concloem que no té cap incidència en el model territorial ja aprovat.  
  
El terme municipal, àmbit del PMUS, sí que està afectat per dos plans d'acció territorial: PATIVEL i PATRICOVA, però, com hem indicat, pels objectius del mateix PMUS, estos no es veuran alterats.  
  
2. Per les característiques dels efectes i de l'àrea probablement afectada:  
No s'esperen efectes sobre la coberta forestal, espais protegits o espais Xarxa Natura 2000.  
Respecte a esta actuació, seguint amb el que reflectixen els informes de PATRICOVA i Confederació Hidrogràfica del Xúquer, s'haurà de comptar amb les autoritzacions corresponents amb caràcter previ al desenvolupament d'esta proposta.  
D'altra banda, respecte a la proposta número 19 (localitzada en la figura 143, pàgina 149/165), que preveu un aparcament entre el carrer 5 i 6 de la platja Almadrava per a permetre l'accés al domini públic marítim terrestre, s'haurà de comptar amb les autoritzacions corresponents conforme a la normativa en matèria de costes, Demarcació de Costes d'Alacant i, si és el cas, Servici de Costes de la Subdirecció General de Ports, Aeroports i Costes de la Conselleria de Política Territorial, Obres Públiques i Mobilitat.  
Finalment, cal indicar que, malgrat que en el document presentat no s'han quantificat els efectes sobre emissions de gasos contaminants, considerant en el seu conjunt les previsions de millora argumentades, especialment la mobilitat no motoritzada, és previsible la disminució d'estos efectes.  
No es reflectix entre els indicadors cap indicador de tipus mediambiental, tal com expressa l'art. 10.2 de la Llei de mobilitat, que indica que als plans s'incorporaran no sols els indicadors en relació amb el volum total de desplaçaments, el seu repartiment modal o l'ocupació de l'espai públic, sinó també els nivells associats a consums energètic, soroll i emissions atmosfèriques (particularitzant les d'efecte d'hivernacle) amb els ritmes i límits que s'establisquen reglamentàriament en el desenvolupament de polítiques energètiques i ambientals.  
Per tant, ja que consta l'estudi d'alguns d'estos en el DIE, es concretaran com a indicadors per al seguiment, amb el seu valor inicial, el valor objectiu que es vol assolir, així com la metodologia de càlcul proposada, com a mínim per als indicadors mediambientals següents:  
  
- Ús de vehicles menys contaminants (s'avaluen les tm de GEH CO2/any).  
- Emissions de GEH del sector transports (vinculat a l'anterior).  
- Consum total d'energia per part del sector transports (avalua les tones equivalents de petroli).  
- Estacionament de vehicles pesants als afores (s'avalua el nombre de vehicles pesants/any).  
- Disminució del nivell acústic assolit en dB (que avalue el nivell sonor de recepció extern (dB) produït pel trànsit en localitzacions municipals diferents que siguen representatives del model de mobilitat proposat).  
- Qualsevol altre indicador que, per a cada proposta, avalue un valor adequat per al compliment efectiu del fet que no se supera el llindar sobre la base de l'estalvi energètic, la disminució d'emissions de GEH, la disminució de contaminants o la disminució del soroll.  
En general, per a tots els indicadors, tant els ja definits com els de caràcter mediambiental, s'ha de concretar (de manera quantitativa, no merament qualitativa) el valor inicial i quantificar l'objectiu que es vol aconseguir.  
Així, analitzant la documentació presentada i el seu objecte, els informes sectorials emesos, revisant la cartografia existent en el Sistema d'Informació Territorial, es pot determinar, respecte del Pla de mobilitat urbana sostenible dels Poblets, que el procediment d'avaluació SIMPLIFICAT és suficient per a determinar que la modificació no té efectes significatius sobre el medi ambient.  
Per tant, a la vista de la documentació presentada, d'acord amb els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge (LOTUP), considera que el Pla de mobilitat urbana sostenible dels Poblets no afecta espais protegits ni forestals, les seues propostes es limiten a actuacions sobre sòl urbà, urbanitzable i en cas de sòl no urbanitzable a camins o vies ja existents i no implica actuacions que determinen modificacions de planejament que requerisquen avaluació ambiental dins d'este PMUS.  
  
G. Proposta d'acord  
D'acord amb el que s'establix en l'article 53.2 b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que s'ha exposat, es resol  
Emetre un informe ambiental i territorial favorable en el procediment simplificat d'avaluació ambiental i territorial estratègica del Pla de mobilitat urbana sostenible dels Poblets d'acord amb els criteris de l'annex VIII de la TRLOTUP, ja que no té efectes significatius sobre el medi ambient, i continuar la tramitació amb la seua normativa sectorial, sempre que s'ajuste al que descriga la documentació presentada, així com al que dispose la legislació vigent i als informes emesos, respecte dels quals es tindran en compte les consideracions següents:  
  
1. El PMUS haurà de corregir-se i ampliar-se amb les determinacions que indica l'Informe, del Servici de Mobilitat, de 10 de febrer de 2022, i se sol·licitarà a este servici un nou informe abans de l'aprovació definitiva municipal, incorporant, si és el cas, les determinacions que s'hi indiquen.  
2. S'haurà d'estudiar i, si és el cas, incorporar les consideracions realitzades pel Servici de Planificació en el seu informe de data 9 de febrer de 2022, respecte a la possibilitat de connexió de la cicloruta CR7289 amb la CR-730 i la continuïtat de la Via Verda de Dénia.  
3. El PMUS incorporarà les qüestions plantejades per l'informe de 13.09.2021 del Servici de Gestió Territorial en l'àmbit de la seua competència, i en particular les relacionades amb el compliment de PATRICOVA.  
4. El PMUS es completarà amb la documentació i amb els continguts assenyalats en l'Informe, de 02.09.2021, del Servici d'Infraestructura Verda i Paisatge, i que s'han indicat en l'apartat D anterior.  
5. Abans del desenvolupament de la proposta número 9 «Via verda marge esquerre riu Girona des del poliesportiu municipal fins a la carretera de les Marines», haurà de comptar amb l'autorització oportuna de la Confederació Hidrogràfica del Xúquer conforme a l'informe de 14.12.2021.  
6. Abans del desenvolupament de la proposta número 19, que preveu un aparcament entre el carrer 5 i 6 de la platja Almadrava, s'haurà de comptar amb l'autorització de l'organisme competent en matèria de costes, Demarcació de Costes d'Alacant i/o Servici de Costes.  
7. La redacció definitiva del PMUS dels Poblets haurà de concretar els aspectes següents:  
a) Incorporar indicadors per al seguiment mediambiental del PMUS. En particular, ha d'incorporar la metodologia i el càlcul de la petjada de carboni derivada del model de mobilitat proposat i els indicadors de seguiment de caràcter mediambiental que es consideren adequats. En concret, emissions de CO2 equivalent, NO2, COV, CO, SO2, material particulat, gasto energètic municipal, emissions contaminants i consum d'energia (Tep).  
b) Incorporar el procediment per al seguiment de la contaminació acústica derivada del model de mobilitat proposat i l'indicador corresponent del nivell sonor extern.  
c) Completar la proposta d'indicadors de seguiment amb els valors inicials i els valors objectius que cal assolir.  
Tal com establix l'article 53.7 de la TRLOTUP, l'Informe estratègic ambiental i territorial perdrà la vigència i cessarà la producció a efectes propis si, una vegada publicat en el Diari Oficial de la Generalitat Valenciana, no s'ha aprovat el «Pla de mobilitat urbana sostenible dels Poblets» en el termini màxim de quatre anys des de la publicació. En este cas, el promotor ha de tornar a iniciar el procediment simplificat d'avaluació ambiental i territorial de la proposta.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que s'ha exposat anteriorment, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible dels Poblets, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que, contra esta resolució, com que no és un acte definitiu en via administrativa, no s'hi pot interposar cap recurs, fet que no és un inconvenient perquè puguen utilitzar-se els mitjans de defensa que es consideren pertinents en el seu dret.  
Fet que vos notifique perquè en prengueu coneixement i als efectes oportuns. Tot açò se certifica amb anterioritat a l'aprovació de l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 24 de febrer de 2022.- El secretari de la Comissió d'Avaluació Ambiental: José del Valle Arocas.»  
  
València, 23 de maig de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.